b"\n_START_ARTICLE_\nCapella de la Mare de D\xc3\xa9u de la Gr\xc3\xa0cia (Tossa de Mar)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una edificaci\xc3\xb3 enrunada de planta rectangular de la qual resten b\xc3\xa0sicament els fonaments i tres metres d'al\xc3\xa7ada del sector nord-oriental. Existeixen almenys dues fases arquitect\xc3\xb2niques diferenciades: un aparell de pedres i fragments de rajoles o teules lligades amb morter de cal\xc3\xa7 i un altre m\xc3\xa9s tosc fet de pedres amb fang. El material de construcci\xc3\xb3 \xc3\xa9s la pedra, petita i irregular, lleugerament arrebossada en l'exterior._NEWLINE_Tenia un absis semicircular, orientat a llevant, i una nau \xc3\xbanica dotada d'un p\xc3\xb2rtic o una habitaci\xc3\xb3 adossada a ponent. La uni\xc3\xb3 entre l'absis i la nau \xc3\xa9s seguida i hi ha traces que permeten pensar que la coberta de l'absis fou amb una volta de quart de cercle. Si que hi ha separaci\xc3\xb3 entre l'entrada original de la capella i el p\xc3\xb2rtic o habitaci\xc3\xb3 de ponent. Al llindar es conserva una gran pedra rectangular i l'inici dels brancals de la porta original._NEWLINE_Pel que fa a aquesta construcci\xc3\xb3 posterior situada a ponent, cal dir que tenia coberta de doble vessant a laterals i estava constru\xc3\xafda de pedra i rajola. La nau possiblement estigu\xc3\xa9 coberta amb una estructura de fusta, ja que no hi ha restes de volta. Entre les restes destacar\xc3\xadem les traces d'arrebossat interior, el banc interior a la banda nord, restes de l'enllosat enrajolat del terra, tamb\xc3\xa9 en aquest sector. Prop del comen\xc3\xa7ament de la nau, des de l'absis, hi ha una forn\xc3\xadcula quadrada.\n_START_SECTION_\nHist\xc3\xb2ria\n_START_PARAGRAPH_\nEs tracta d'una esgl\xc3\xa9sia rural o ermita que ha estat datada del primer ter\xc3\xa7 del segle XVII. Existeix una llic\xc3\xa8ncia de pescar a favor de la capella de la Mare de D\xc3\xa9u de la Gr\xc3\xa0cia, constru\xc3\xafda al cam\xc3\xad que va de Sant Grau a Tossa, de 1621._NEWLINE_El 1994 es va netejar l'entorn de la capella i es va trobar una pedra picada, de forma de paral\xc2\xb7lelep\xc3\xadpede (45x20x25cm) amb la data de 1607 gravada. Actualment aquesta pedra es pot observar a la Casa de Cultura de Tossa, antic Hospital de Sant Miquel de Tossa. Sembla que existien altres pedres de la capella amb inscripcions, amb dates (1617) i noms (Vicen\xc3\xa7 Pejoan). Tamb\xc3\xa9 existeixen visites pastorals del segle XVIII que s'hi refereixen, ja que els visitadors, per anar a Sant Grau, passaven per aqu\xc3\xad._NEWLINE_Segons l'historiador i erudit local de Tossa M\xc3\xa0rius Zucchitello, la capella, en lloc de ser constru\xc3\xafda a principis del XVII, fou reformada al segle XVII i seria l'antiga esgl\xc3\xa9sia de Sant Lion\xc3\xa7, documentada als segles X i XI. Per tant, per aquest historiador, l'origen d'aquesta ermita, \xc3\xa9s a dir, la part constructiva m\xc3\xa9s antiga, seria rom\xc3\xa0nic, del segle XI. Zucchitello tamb\xc3\xa9 apunta la hip\xc3\xb2tesi que aquesta enigm\xc3\xa0tica esgl\xc3\xa9sia de Sant Llion\xc3\xa7 no sigui a l'actual Sant Grau d'Ardenya._NEWLINE_M\xc3\xa9s endavant, la capella va ser derru\xc3\xafda durant la Guerra del Franc\xc3\xa8s, entre 1808 i 1809, juntament amb els atacs que reb\xc3\xa9 el santuari de Sant Grau de Tossa. En aquest moment s'haurien portat les imatges, com les del santuari de Sant Grau, a l'esgl\xc3\xa9sia, m\xc3\xa9s protegida, de Sant Vicen\xc3\xa7 de Tossa. Des de llavors, la capella ha sofert les inclem\xc3\xa8ncies del temps i l'oblit dels tossencs, cosa que facilita que les poques parets que en queden estiguin plenes de vegetaci\xc3\xb3. Actualment li cal urgentment una altra neteja i alguna campanya arqueol\xc3\xb2gica EU consolidi les restes i ampli\xc3\xaf la documentaci\xc3\xb3 sobre els or\xc3\xadgens de la capella._NEWLINE_Antigament a Tossa se celebraven almenys 4 aplecs en ermites pr\xc3\xb2ximes a la vila (Sant Benet d'es mas d'en Ferro, Sant Grau d'Ardenya, Sant Baldiri de Canyet i la Mare de D\xc3\xa9u de Gr\xc3\xa0cia o de Can Payet). Els dies d'aplec servien a les fam\xc3\xadlies i amics separats per la dist\xc3\xa0ncia per retrobar-se i participar en actes folkl\xc3\xb2rics i religiosos. D'aquests 4 grans aplecs nom\xc3\xa9s se'n continuen produint dos, el de Sant Benet i el de Sant Grau, a l'estiu i a la tardor respectivament."